Heinrich von Treitschke era un naționalist convins. Principala sa lucrare "Deutsche Geschichte im 19. Jahrhundert" ("Istoria Germaniei în secolul al XIX-lea"), publicată în 1879, susținea necesitatea ca Germania să-și dezvolte un imperiu puternic și arăta că acest obiectiv va putea fi realizat numai prin război. Susținător al teoriei evoluționismului istoric, el considera că o asemenea cale era necesară pentru ca Germania să-și poată împlini „destinul evoluționist”. În același timp, von Treitschke a fost un antisemit fervent, de la care a rămas sloganul „die Juden sind unser Unglück” („Evreii sunt nenorocirea noastră”), preluat de gazeta extremistă național-socialistă de instigații antisemite „Der Stürmer”, publicată (în sec. al XX-lea) de Julius Streicher. Propoziția a apărut în eseul "Unsere Aussichten" ("Perspectivele noastre") din 1879, care a stârnit o polemică de proporții („Berliner Antisemitismusstreit” sau „Treitschkes Streit” - „Disputa berlineză despre antisemitism” sau „Cearta lui Treitschke”), cu privire la influența evreilor în stat. Eseul și disputa au contribuit la sporirea antisemitismului în anii următori. (Termenul german "„Antisemitismus”" a fost pus în circulație tot în 1879 de jurnalistul polemist antisemit Wilhelm Marr.) În 1880, o petiție solicita înlăturarea evreilor din funcții ale instituțiilor de stat.